ประชาชนเข้าร่วมงาน "เที่ยวทั่วไทย ไปทั่วโลก" ครั้งที่ 23 อย่างต่อเนื่อง เพื่อซื้อแพคเกจทัวร์พาครอบครัวไปเที่ยวช่วง High Season ในสิ้นปีนี้
บรรยากาศการจัดงาน "เที่ยวทั่วไทย ไปทั่วโลก" ครั้งที่ 23 ณ ศูนย์การประชุมแห่งชาติสิริกิติ์ จัดโดยสมาคมไทยบริการท่องเที่ยว (TTAA) ระหว่างวันที่ 9-12 สิงหาคม 2561 เพื่อกระตุ้นให้นักท่องเที่ยวได้เลือกซื้อบริการด้านท่องเที่ยวโดยตรงกับผู้ประกอบการธุรกิจท่องเที่ยวทั้งแพคเกจทัวร์ในเส้นทางต่างๆ ตั๋วเครื่องบิน และห้องพักราคาพิเศษเป็นต้น พร้อมทั้งส่งเสริมและสนับสนุนธุรกิจการท่องเที่ยว สายการบิน โรงแรม ที่พัก และบริษัททัวร์ ให้ได้นำเสนอขายธุรกิจที่มีคุณภาพและราคาพิเศษให้ลูกค้าในช่วงระหว่างเดือนกันยายน - มกราคม 2562 ซึ่งตลอดทั้งวันนี้มีผู้ที่ให้ความสนใจเข้าร่วมงานเป็นจำนวนมาก เพื่อซื้อแพคเกจไปท่องเที่ยวกับครอบครัวช่วง High Season ทั้งในประเทศและต่างประเทศในช่วงสิ้นปีนี้ โดยบูธเส้นทางท่องเที่ยวในประเทศญี่ปุ่น ประชาชนได้ให้ความสนใจมากที่สุด รองลงมาคือฮ่องกง และโซนการท่องเที่ยวในภาคต่างๆของประเทศไทย

ด้านนางสาวปิติภา จงวัฒน์ผล ผู้ที่มาร่วมงาน กล่าวว่า ตั้งใจจะเดินทางไปเที่ยวที่ประเทศญี่ปุ่น โดยในวันนี้ได้มาเลือกซื้อแพคเกจเส้นทางรถไฟท่องเที่ยว ซึ่งราคาถูกกว่าการซื้อผ่านระบบออนไลน์ และอยากเชิญชวนให้ทุกคนมาร่วมงาน เนื่องจากมีสิ่งที่น่าสนใจเป็นจำนวนมาก

ในส่วนของภายในงานได้รวบรวมบูธกว่า 1,000 บูธ ที่ได้รับการสนับสนุนจากองค์กรส่งเสริมการท่องเที่ยว ระหว่างประเทศ นำสินค้าท่องเที่ยว เส้นทางท่องเที่ยวใหม่ๆ และผลิตภัณฑ์ใหม่ๆ มาแนะนำและจำหน่ายอย่างครบวงจร รวมทั้งบูธการท่องเที่ยวชุมชน ซึ่งนำสินค้า OTOP ของดีจากจังหวัดสิงห์บุรี มาจำหน่ายในราคาย่อมเยาว์อีกด้วย สำหรับผู้ที่สนใจสามารถเดินทางเข้าร่วมงานได้ตั้งแต่เวลา 10.00-20.00น. จนถึงวันพรุ่งนี้เป็นวันสุดท้าย ณ ศูนย์การประชุมแห่งชาติสิริกิติ์